Document ID: 32007R0389

ΚΑΝΟΝΙΣΜΌΣ (ΕΚ) αριθ. 389/2007 ΤΗΣ ΕΠΙΤΡΟΠΉΣ
της 11ης Απριλίου 2007
σχετικά με την τροποποίηση του κανονισμού (ΕΚ) αριθ. 1622/2000 για τον καθορισμό ορισμένων λεπτομερειών εφαρμογής του κανονισμού (ΕΚ) αριθ. 1493/1999 του Συμβουλίου για την κοινή οργάνωση της αμπελοοινικής αγοράς και για την καθιέρωση κοινοτικού κώδικα των οινολογικών πρακτικών και επεξεργασιών
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1493/1999 του Συμβουλίου, της 17ης Μαΐου 1999, για την κοινή οργάνωση της αμπελοοινικής αγοράς (1), και ιδίως το άρθρο 46 παράγραφος 1 στοιχείο β),
Εκτιμώντας τα ακόλουθα:
(1)
Ο κανονισμός (ΕΚ) αριθ. 1622/2000 της Επιτροπής (2) καθορίζει ιδίως ορισμένους όρους χρήσης ουσιών η οποία επιτρέπεται από τον κανονισμό (ΕΚ) αριθ. 1493/1999. Ειδικότερα, το παράρτημα ΙΧα προβλέπει ότι η προσθήκη πυροκαρβονικού διμεθυλίου πρέπει να πραγματοποιείται λίγο πριν από την εμφιάλωση. Η μετάφραση του όρου «εμφιάλωση» και η διαφορετική σημασία του σε ορισμένες γλώσσες οδήγησαν σε διαφορετικές ερμηνείες του πεδίου εφαρμογής της διάταξης αυτής από τους εμπορευομένους και τις αρχές ελέγχου.
(2)
Ο κανονισμός (ΕΚ) αριθ. 753/2002 της Επιτροπής, της 29ης Απριλίου 2002, για τη θέσπιση ορισμένων λεπτομερειών εφαρμογής του κανονισμού (ΕΚ) αριθ. 1493/1999 του Συμβουλίου όσον αφορά την περιγραφή, την ονομασία, την παρουσίαση και την προστασία ορισμένων αμπελοοινικών προϊόντων (3) ορίζει τον όρο «εμφιάλωση» για τους σκοπούς της εφαρμογής του στο άρθρο 7.
(3)
Για την εξασφάλιση ενιαίας ερμηνείας των διατάξεων που εφαρμόζονται στη χρήση πυροκαρβονικού διμεθυλίου, πρέπει να ληφθεί υπόψη ο ορισμός του όρου «εμφιάλωση» που περιλαμβάνεται στον κανονισμό (ΕΚ) αριθ. 753/2002 και να χρησιμοποιηθεί για να διευκρινιστούν οι εν λόγω διατάξεις που περιλαμβάνονται στον κανονισμό (ΕΚ) αριθ. 1622/2000. Κρίνεται σκόπιμο να τροποποιηθεί το παράρτημα ΙΧα του κανονισμού (ΕΚ) αριθ. 1622/2000 αναλόγως.
(4)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης οίνων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Η πρώτη περίπτωση της δεύτερης παραγράφου του παραρτήματος ΙΧα του κανονισμού (ΕΚ) αριθ. 1622/2000 αντικαθίσταται από το ακόλουθο κείμενο:
«-
Η προσθήκη πρέπει να πραγματοποιείται λίγο πριν από την εμφιάλωση, η οποία ορίζεται ως η τοποθέτηση για εμπορικούς σκοπούς του σχετικού προϊόντος σε περιέκτες περιεχομένου 60 λίτρων ή λιγότερο.»
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 11 Απριλίου 2007.

Labels: 3
17
6